Prema pisanju grčkih medija Hajduk je blizu zaključenja posla s 33-godišnjim napadačem AEK-a.

Nakon ozljede Marka Futácsa splitski je prvoligaš ostao na ‘samo’ dva napadača, potpuno različitih profila i stila igre, te je izvjesno da Hajduk na tržištu traži adekvatnu zamjenu za proslosezonskog najboljeg strijelca Prve HNL.

Grčki mediji izvještavaju da je 33-godišnji napadač AEK-a Hugo Almeida već nekoliko dana na ‘izlaznim vratima’ kluba, a kao najizglednija nova destinacija za bivšeg portugalskog reprezentativca spominje se upravo Hajduk.

Pregovori su prema tvrdnjama grčkih medija u završnoj fazi, te Almeida navodno samo čeka potvrdu okončanja posla kako bi se uputio u Split. O opciji kojom će se riješiti ‘sudbina’ 33-godišnjaka kojem ugovor s AEK-om ističe u lipnju 2018. godine nema riječi.

Hugo Almeida karijeru je započeo u Navalu, gdje ga je primjetio Porto te doveo u svoju omladinsku školu. U karijeri je osim Porta bio član Boaviste, Werdera iz Bremena, Besiktasa, Cesene, Krasnodara, Anzhija, Hannovera, te od ljeta prošle godine AEK-a.

Za portugalsku reprezentaciju upisao je 57 nastupa i postigao 19 pogodaka.